Des de l'Arxiu també s'han digitalitzat el llibres d'actes del Ple entre l'any 1939 i 1966
Llibres d'actes del Ple de l'Ajuntament de Riba-roja d'Ebre
El fons documental de l'Ajuntament de Riba-roja d'Ebre entre els anys 1938 i 1998 ja es pot consultar a l'Arxiu Comarcal de la Ribera d'Ebre (ACRE), que se n'ha encarregat d'inventariar, i digitalitzar en part, els documents municipals d'aquest període històric.
La consulta es pot fer de manera presencial, però també digitalment en el cas de les actes dels Plenaris.
En línia també es pot accedir a l'índex de continguts (inventari/catàleg del fons), en aquest cas seguint un nou model de classificació pioner al país, i pensat per al desplegament de l'administració electrònica.
Es tracta de 72 metres lineals de documents, equivalents a 720 capses d'arxiu normalitzades, que contenen 4.786 unitats documentals, dipositades durant anys al mateix ajuntament i fonamentals per conèixer l'activitat del consistori riba-rojà.
L'inventari realitzat inclou, entre d'altres camps, informació de: Constitució i terme municipal; Cartipàs de la Corporació Municipal; Ple; Alcaldia: Junta de Govern Local; Comissions, Juntes i Consells; Participació i Atenció Ciu- tadana; Activitat normativa (ordenances i reglaments); Comunicació, Protocol i relacions externes; organització i gestió administrativa.
Tota l'activitat municipal inventariada i accessible als ciutadans
Així, per exemple, el primer dels documents digitalitzats i consultables en línia correspon al primer Ple amb data 13 de març de 1939, on es fa constar la restitució del Consistori després de la Guerra Civil i la represa de l'activitat administrativa.
El fons conserva documents generats en exercici de les funcions pròpies de l'administració local, com ara la comptabilitat, els allistaments, els impostos o les obres públiques, entre d'altres, i suposa un important testimoni de la història del municipi d'aquests anys.
Tota la documentació passa a estar a l'abast d'aquells investigadors amb interès per aprofundir en el passat de la vila, els estudiants que desitgin desenvolupar el seu treball de recerca, els ciutadans que vulguin provar els seus drets i el mateix Ajuntament, ja que ara es disposa de tota la documentació organitzada per ser recuperada amb rapidesa per la seva consulta i ús.
Seguint un nou model més transparent d'accés a la informació pública
Això ha estat possible gràcies a la cessió en comodat del fons municipal (1938-1998) a la Generalitat de Catalunya, realitzada pel Ple Municipal el desembre de 2015, facilitant així que els documents ingressessin a l'ACRE.
L'execució del projecte s'ha finançat amb dues subvencions de la Diputació de Tarragona destinades al tractament arxivístic dels fons de les administracions locals de la demarcació, complementades amb recursos propis de l'Arxiu Comarcal.
La classificació documental s'ha realitzat seguint el model de classificació que es fa servir en el gestor d'expedients electrònics ACTIO de la Diputació de Tarragona, impulsat pel Departament de Cultura i consensuat per totes les administracions catalanes.
L'Ajuntament de Riba-roja és doncs el primer que segueix el mateix criteri a l'hora de classificar la documentació històrica i la que es genera en l'actualitat, facilitant així l'accés a la informació i el coneixement per part de la ciutadania.